《八蜡庙会歌用昌黎汴泗交流韵》
清代·王汝璧

天雄城西晓吹角，黄云扑面风如削。迎年土鼓来迤迤，丛祠古瓦飘灵旗。

猫虎踞箕对骋怪，索飨便似神工为。醵金报赛年年定，百货骈罗共辉映。

日中列肆光陆离。齐商晋贾连鞍羁。弹筝击筑乐复乐，得钱沽酒相逐驰。

俗恬岁美时多暇，慷慨声中民气化。寒飙{纟鼠}飒雪片粗，伥傩百隶交欢呼。

阜财待续《货殖传》，乐事写入《豳风》图。穰穰满家洵难得，朝无索逋夜无贼。

作者简介：王汝璧（1746-1806）字镇之，四川铜梁人，乾隆三十一年（1766）进士，官至刑部侍郎。其诗专学韩愈，力洗凡庸，著有《铜梁山人诗集》。